天賜白
作者：陳郁
朝代：宋

paragraphs: 君不見書生鎸羌勒兵入，羌來薄城束縛急。
蠟丸飛出辭大家，帳下健兒紛雨泣。
鑿沙到石終無水，擾擾萬人如渴蟻。
挽絙竊出兩將軍，敵箭飛來風掠耳。
道傍神馬白雪毛，噤口不嘶深夜逃。
忽聞漢語米脂下，黑霧壓城風怒號。
脫身歸來對刀筆，短衣射虎朝朝出。
自椎雜寶塗箭創，心折骨驚如昨日。
穀城魯公天下雄，陰陵一跌兵刀窮。
檥舟不渡謝亭長，有何面目歸江東。
將軍偶生名已弱，鐵花暗澀龍文鍔。
縞帳肥芻酬馬恩，閒望旄頭向西落。